**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.01.2019, ora 08.00 – 22.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.01.2019, ora 7.00**

**RÂURI**

**Debitele au fost** **relativ staționare**, exceptând cursurile mijlocii şi inferioare ale Crișului Negru și Crișului Alb şi cursurile inferioare ale Mureșului, Begăi, Timișului, Bârzavei, Moraviței și Carașului, unde au fost în creștere prin propagare.

Creșteri izolate de niveluri și debite, ca urmare a precipitațiilor slabe căzute în interval și cedării apei din stratul de zăpadă s-au înregistrat pe unele râuri mici din sud-vestul țării.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Tur, Crasna, Barcău, Crişul Negru, Suceava, Moldova, pe cursul mijlociu al Siretului, pe unii afluenți ai Bistriței (Bistricioara, Bicaz, Cuejdiu, Iapa, Cracău), pe cursurile superioare ale Trotușului și Prutului şi sub 30% din mediile multianuale pe Moravița şi izolat, pe unii afluenți ai Argeșului superior și ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice, cu excepția bazinelor hidrografice Tur, Barcău, Crișul Negru, Crișul Alb și majoritatea râurilor din Banat, s-au menținut fără modificări importante, cu excepția râurilor mici din nordul țării și zonele de munte, unde au fost în ușoară intensificare.

Predomină podurile de gheață pe râurile din bazinele hidrografice: Suceava, Trotuș, Bârlad, Jijia și în bazinele superioare ale Someșului, Mureșului, Oltului, Moldovei și Bistriței, iar pe celelate râuri gheața la mal.

**Nivelurile** pe râuri la staţiile hidrometrice **se situează sub COTELE DE ATENŢIE.**

**Debitele vor fi relativ staționare**, exceptând bazinele inferioare ale râurilor: Crasna, Barcău, Crișul Repede, Mureș, Bega Veche, Bega, bazinele mijlocii și inferioare ale Crișului Negru și Crișului Alb, unde vor fi în creștere, ca efect combinat al precipitațiilor prognozate, cedării apei din stratul de zăpadă și propagării.

Sunt posibile creșteri de niveluri și debite și pe unele râuri din sudul și sud-estul țării datorită precipitațiilor slabe cantitativ prognozate și cedării apei din stratul de zăpadă.

Formațiunile de gheață existente în majoritatea bazinelor hidrografice se vor menține fără modificări importante, cu excepția râurilor din vestul, sudul și sud-estul țării, unde vor fi în diminuare și restrangere.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 21-22.01.2019 **a fost în creştere, având valoarea de 4300 m3/s**, sub media multianuală a lunii **ianuarie (4950 m3/s).**

Pe tot sectorul din aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi staționar (4300 m3/s).**

Pe tot sectorul din aval de Porţile de Fier debitele vor fi în general în creştere.

**2.** **Situaţia meteorologică în intervalul 21.01.2019, ora 08.00 –22.01.2019, ora 06.00**

**Administraţia Naţională de Meteorologie (A.N.M.) a emis la data de 21.01.2019, la ora 14.00, informarea meteorologică nr. 5, valabilă în intervalul 22.01.2019, ora 05:00 – 23.01.2019, ora 14:00, vizând ninsori moderate cantitativ și strat nou de zăpadă, intensificări temporare ale vântului, precipitații mixte, polei, conform căreia ,,în intervalul menționat, aria ninsorilor va cuprinde treptat cea mai mare parte a țării, începând cu regiunile sud-vestice. În Munții Banatului, în Carpații Meridionali, nordul și vestul Olteniei, sudul Banatului, precum și în nord-vestul Munteniei ninsorile vor fi moderate cantitativ, iar stratul de zăpadă nou depus va fi consistent. Vântul se va intensifica în zonele montane, la început mai ales în Munții Banatului, apoi îndeosebi pe crestele Carpaților Meridionali și va avea, în general, viteze de 65-80 km/h, viscolind ninsoarea și determinând diminuarea vizibilității. Începând din noaptea de marți spre miercuri (22/23 ianuarie) și în cursul zilei de miercuri (23 ianuarie), în regiunile vestice, sudice și sud-estice vor fi și precipitații sub formă de lapoviță și ploaie, favorizând formarea poleiului.”**

Această informare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către toate Comitetele Judeţene pentru Situaţii de Urgenţă (42 de prefecturi).*

**În ţară,** vremea s-a menținut în general închisă, iar temporar au fost precipitații slabe, ziua local în nord, centru și la munte și cu totul izolat în sud, iar noaptea în special în vest și sud-vest. Precipitațiile au fost sub formă de ninsoare, exceptând zona Munteniei și a Olteniei, unde au fost și burnițe. Izolat, pe raza județelor Gorj și Dâmbovița au fost consemnate depuneri de polei. Vântul a suflat slab și moderat, cu intensificări pe crestele montane, unde trecător a spulberat zăpada, iar la cote mai reduse, în prima parte a intervalului, local în sud-estul teritoriului. Temperaturile maxime s-au încadrat între -4 grade la Rădăuți și 7 grade la Drobeta-Turnu Severin, iar la ora 06.00 se înregistrau valori termice cuprinse între -13 grade la Joseni și 1 grad la Moldova Nouă. Stratul de zăpadă măsurat la ora 20 pe platformele stațiilor meteorologice avea grosimi de până la 203 cm la munte (în vestul Carpaților Meridionali - Vf. Cuntu), în Moldova (până la 52 cm), în Maramureș (până la 42 cm), în Transilvania (până la 36 cm), în nordul Olteniei (până la 28 cm), local în Crișana (în general până la 24 cm), în nord-vestul Munteniei (de până la 16 cm), pe spații mici în Banat (de până la 10 cm). Pe arii restrânse, în zonele joase din vest și sud s-a semnalat ceață, izolat persistentă și asociată cu depuneri de chiciură.

**Observaţie:** de ieri dimineață, de la ora 06.00, au fost în vigoare 14 mesaje de atenționare cod galben pentru fenomene meteorologice periculoase imediate emise după cum urmează: 5 mesaje de CNPM pentru Muntenia, 5 de SRPV Timișoara, 3 de SRPV Craiova și 1 emis de SRPV Sibiu.

**La Bucureşti,** vremea închisă a persistat, iar trecător, în prima parte a zilei, în unele cartiere, s-a semnalat burniță. Vântul a suflat slab până la moderat. Temperatura maximă a fost de 1 grad la Afumați și de 2 grade la Băneasa și Filaret, iar la ora 06.00 se înregistrau -3 grade la Afumați și -2 grade la Băneasa și Filaret. La ora 20.00 stratul de zăpadă măsurat pe platformele stațiilor meteorologice avea grosimi cuprinse între 4 și 5 cm.

**3. Prognoza meteorologică în intervalul 22.01.2019, ora 08.00 –22.01.2019, ora 8.00**

**În ţară,** vremea va fi în general închisă, cu precipitații în cea mai mare parte a teritoriului. Acestea vor fi mixte în regiunile vestice, sudice și sud-estice, mai ales în timpul nopții, și pe spații mici se va depune polei. În schimb, în restul teritoriului vor predomina ninsorile. Acestea vor fi moderate cantitativ în Munții Banatului, Carpații Meridionali, zona deluroasă din Banat, Oltenia și nord-vestul Munteniei și local în regiunile nordice, unde stratul de zăpadă nou depus va fi consistent. Vântul va sufla slab și moderat, cu intensificări în zonele montane, mai ales în Munții Banatului și pe crestele Carpaților Meridionali și va viscoli temporar ninsoarea, determinând diminuarea vizibilității. Temperaturile maxime se vor încadra, în general, între -4 și 4 grade, iar cele minime se vor situa între -7 și 3 grade, mai ridicate în sudul litoralului. Pe arii restrânse în zonele joase se va semnala ceață.

**La Bucureşti,** vremea va fi în general închisă și, mai ales în cursul nopții, vor fi precipitații mixte ce vor favoriza depunerile de polei. Vântul va sufla moderat. Temperatura aerului nu va depăși în timpul zilei valoarea de 0 grade, apoi va crește ușor, astfel că miercuri dimineața se vor înregistra 1...2 grade.

**4. Buletin nivometeorologic emis pentru perioada 21-22.01.2019**

Vremea a fost, în general, închisă. Cerul a fost mai mult noros. A nins pe arii relativ extinse în Carpații Occidentali, în nordul celor Orientali și în vestul celor Meridionali, acolo unde izolat cantitățile au trecut de 10 l/mp și local în restul masivelor. Vântul a suflat slab și moderat, cu intensificări de peste 70 km/h în zona înaltă a Carpaților Meridionali, temporar viscolind ninsoarea sau spulberând zăpada. Local, s-a semnalat ceață asociată și cu depunere de chiciură. În general, grosimea stratului de zăpadă nu s-a modificat semificativ.

**Grosimea stratului de zăpadă în data de 21.01.2019, ora 14:00**

Carpații Meridionali: 209 cm la Cuntu, 193 cm la Bâlea-Lac, 147 cm Vf. Țarcu, 118 cm la Vf. Omu, 80 cm la Parâng, 71 cm la Păltiniș, 70 cm la Sinaia, 49 cm la Predeal, 29 cm la Fundata;

Carpații Orientali: 103 cm la Vf. Lăcăuți, 99 cm la Bucin, 90 cm la Vf. Călimani, 85 cm la Vf. Ceahlău-Toaca, 47 cm la Poiana Stampei, 28 cm la Vf. Iezer-Rodnei;

Carpații Occidentali: 145 cm la Stâna de Vale, 110 cm la Vlădeasa 1400, 98 cm la Semenic, 77 cm la Vf. Vlădeasa.

**Evoluţia vremii în intervalul 21.01.2019, ora 20:00 – 22.01.2019, ora 20:00**

Vremea va fi în general închisă și se va răci ușor. Cerul va fi mai mult noros și va ninge pe arii relativ extinse, mai ales în cursul zilei de mâine. Izolat, în Carpații Occidentali și pe rama sudică a celor Meridionali, cantitățile de precipitații pot depăși spre seară 10 l/mp. Vântul se va intensifica treptat din sector sudic, cu rafale ce vor depăși mâine după orele amiezii 70-80 km/h în zonele înalte, în special în Carpații Meridionali, viscolind ninsoarea sau spulberând zăpada. Local se va semnala ceață asociată pe alocuri și cu depuneri de chiciură în zonele înalte.

**Peste 1800 m:** temperaturi minime: -13...-10 gr.C; temperaturi maxime: -8...-5 gr.C;

**Sub 1800 m:** temperaturi minime: -10...-7 gr.C; temperaturi maxime: -5...-1 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La altitudini mai mari de 1800 m stratul de zăpadă s-a mai stabilizat în ansamblu, dar rămâne instabil în partea superioară, unde zăpada e de tip pulver, ușoară și cu coeziune slabă între cristale, iar pe alocuri se întâlnesc plăci de vânt. În locurile adăpostite sunt depozite mai însemnate de zăpadă. În profunzime, regăsim structuri de plăci de vânt mai vechi, precum și cruste de gheață. La o supraîncărcare slabă stratul instabil de la suprafață poate aluneca, declanșând avalanșe de dimensiuni medii sau mici, în unele cazuri putând fi angrenate și straturile inferioare.

Sub 1800 m stratul este relativ consolidat. Un factor de risc îl reprezintă depozitele de zăpadă din zonele adăpostite. Pe pantele suficient de înclinate declanșările de avalanșe de dimensiuni mici și izolat medii sunt posibile, chiar și la supraîncărcări slabe.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m predomină cristalele fine și sunt prezente multiple plăci de vânt, unele mai vechi, iar în interior regăsim pe alocuri cruste de gheață. Un risc crescut îl reprezintă depozitele de zăpadă de pe văi și din zonele adăpostite. Partea superioară a stratului este mediu strabilizată și poate aluneca chiar și la supraîncărcări slabe, conducând la avalanșe medii sau mici. La altitudini mai mici de 1800 m stratul s-a consolidat ușor. Și aici, un risc crescut îl reprezintă depozitele de zăpadă de pe văi și din zonele adăpostite. Pe pantele suficient de înclinate declanșările de avalanșe de dimensiuni mici și izolat medii sunt posibile, chiar și la supraîncărcări slabe.

**Stabilitatea şi evoluţia stratului de zăpadă în masivele Țarcu-Godeanu: risc mare**

La peste 1800 m stratul de zăpadă este consistent, format în primii 50-60 cm din zăpadă recentă, ușoară și instabilă. Vântul a favorizat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni mai mari. Întâlnim numeroase plăci de vânt pe majoritatea versanților. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate se pot disloca volume mai importante de zăpadă.

La altitudini mai mici de 1800 m stratul de zăpadă este pe alocuri de dimensiuni mari (209 cm la Cuntu). Primii 30-40 cm din strat rămân în continuare instabili, iar declanşarea avalanşelor va fi posibilă chiar şi la supraîncărcări slabe, pe pantele cu înclinație mare.

**Stabilitatea şi evoluţia stratului de zăpadă în masivul Parâng - Șureanu: risc însemnat**

La altitudini mai mari de 1800 m partea superioară a stratului este instabilă, fiind formată din zăpadă pulver, ușoară și cu slabă coeziune între cristale, și din plăci de vânt. Stratul este ușor compactat și mai stabil doar în partea sa inferioară. În zonele adăpostite s-au acumulat cantităţi mai mari de zăpadă. Pe pantele înclinate se pot declanșa avalanșe de dimensiuni medii chiar și la supraîncărcări slabe, ce pot disloca cu ușurință primii 20-30 cm.

La altitudini mai mici de 1800 m, stratul este ușor consolidat, însă partea superioară a stratului se menține încă instabilă. Un risc crescut îl reprezintă depozitele de zăpadă de pe văi și din alte zone adăpostite. Chiar și la supraîncări slabe se pot declanșa avalanșe prin alunecarea stratului instabil peste plăci de vânt mai vechi sau cruste de gheață.

**Stabilitatea şi evoluţia stratului de zăpadă în Munții Vlădeasa–Muntele Mare: risc însemnat**

Stratul de zăpadă este mediu stabilizat și este format în partea superioară din zăpadă cu rezistență scăzută și coeziune slabă între cristale și din plăci de vânt, iar în profunzime se regăsesc și cruste de gheață și plăci de vânt mai vechi. Chiar și la supraîncărcări mici se pot declanșa avalanșe de dimensiuni mici sau medii prin alunecarea stratului instabil de la suprafață peste straturile mai dure din interior.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

La peste 1800 m, zăpada este constituită în partea sa superioară predominant din cristale fine. Aici regăsim multiple plăci de vânt formate în săptămânile precedente pe majoritatea versanților și cruste subțiri de gheață în interiorul stratului. În funcție de relief, dimensiunea actualului strat variază semnificativ, de la 20-30 cm pe platouri până la câțiva metri în zonele adăpostite. Pe pantele mai înclinate declanşarea avalanşelor va fi posibilă chiar şi la supraîncărcări slabe. În zonele cu acumulări considerabile riscul este crescut.

La altitudini mai mici de 1800 m stratul de zăpadă are dimensiuni mai reduse și este relativ stabilizat, avalanșele de mici dimensiuni fiind posibile doar la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munților Călimani – Bistriței - Ceahlău): risc însemnat**

La peste 1800 m zăpada este constituită în partea sa superioară predominant din cristale fine. Aici regăsim multiple plăci de vânt mai vechi pe majoritatea versanților și cruste subțiri de gheață în interiorul stratului. Pe văi și în zonele adăpostite sunt depozite mai însemnate de zăpadă. Pe pantele cu înclinare mare declanşarea avalanşelor va fi posibilă chiar şi la supraîncărcări slabe.

La altitudini mai mici de 1800 m stratul de zăpadă are dimensiuni mai reduse și este relativ stabilizat, iar avalanșele de mici dimensiuni sunt posibile doar în cazuri izolate, la supraîncărcări mari, în special în zonele cu acumulări mai mari de zăpadă și cu pante foarte înclinate.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 18-20.01.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Covasna** revine cu informații despre poluarea solului (teren agricol) cu cca 3 mc de apă de zăcământ produsă la data de 16.01.2019 în zona satului Imeni, com. Catalina, din cauza coroziunii unei conducte Conpet S.A. **Măsuri:** a fost oprită pomparea, a fost răspândit material absorbant biodegradabil. Reparațiile conductei avariate au fost finalizate la data de 17.01.2019, în jurul orei 12:00. Solul contaminat excavat (6-8 mc) a fost depozitat temporar pe o suprafață betonată până la preluarea lui de către o firmă autorizată (termen: 28.02.2019).

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE